Na temelju članka 107. i 109. Zakona o cestama („Narodne novine" broj 84/11, 22/13. i 54/13) i članka 30. Statuta Općine Gornja Rijeka ("Službeni glasnik Koprivničko - križevačke županije" broj 9/09. i 4/13), Općinsko vijeće Općine Gornja Rijeka na 5. sjednici održanoj 18. prosinca 2013. donijelo je

**ODLUKU**

**o nerazvrstanim cestama na** **području Općine Gornja Rijeka**

1. **OPĆE ODREDBE**

**Članak 1.**

Odlukom o nerazvrstanim cestama na području Općine Gornja Rijeka (u daljnjem tekstu: Odluka) uređuje se korištenje, održavanje, zaštita, rekonstrukcija i izgradnja nerazvrstanih cesta na području Općine Gornja Rijeka (u daljnjem tekstu: Općina), kao i nadzor nad tim cestama.

**Članak 2.**

Nerazvrstana cesta je cesta koja se koristi za promet vozila, koju svako može slobodno koristiti na način i pod uvjetima određenim Zakonom o cestama i drugim propisima, a koja nije razvrstana kao javna cesta u smislu Zakona o cestama.

**Članak 3.**

Mrežu nerazvrstanih cesta na području Općine čine ulice, seoski i poljski putovi te druge nerazvrstane javne prometne površine na kojima se odvija promet.

Ulicom, u smislu ove Odluke, smatra se izgrađena cestovna površina u naselju koja nije razvrstana u jednu od kategorija javnih cesta.

Seoskim putom, u smislu ove Odluke, smatra se izgrađena cestovna površina koja prolazi kroz naselje ili povezuje dva ili više zaseoka, zaseoke s javnim cestama i koja nije razvrstana u jednu od kategorija javnih cesta.

Poljski put, u smislu ove Odluke, je površina koja se koristi za pristup poljoprivrednom i šumskom zemljištu, a pristupačan je većem broju raznih korisnika po bilo kojoj osnovi i koja nije razvrstana u jednu od kategorija javnih cesta.

Drugim nerazvrstanim javnim prometnim površinama, u smislu ove Odluke, smatraju se površine za promet u mirovanju kao što su parkirališta, pješačke staze, pristupne ceste do industrijskih i drugih objekata koje se koriste za javni promet i slično.

**Članak 4.**

Nerazvrstanu cestu čine:

* cestovna građevina (donji stroj, kolnička konstrukcija, sustav za odvodnju atmosferskih voda s nerazvrstane ceste, drenaže, most, vijadukt, podvožnjak, nadvožnjak, propust, tunel, galerija, potporni i obložni zid, pothodnik, nathodnik i slično), nogostup, biciklističke staze te sve prometne i druge površine na pripadajućem zemljištu (zelene površine, ugibališta, parkirališta, okretišta, stajališta javnog prijevoza i slično),
* građevna čestica, odnosno cestovno zemljište u površini koju čine površina zemljišta na kojoj prema projektu treba izgraditi ili je izgrađena cestovna građevina, površina zemljišnog pojasa te površina zemljišta na kojima su prema projektu ceste izgrađene ili se trebaju izgraditi građevine za potrebe održavanja ceste i pružanja usluga vozačima i putnicima (objekti za održavanje cesta, upravljanje i nadzor prometa, benzinske postaje, servisi i drugo),
* zemljišni pojas s obiju strana ceste potreban za nesmetano održavanje ceste širine prema projektu ceste,
* prometna signalizacija (okomita, vodoravna i svjetlosna) i oprema za upravljanje i nadzor prometa,
* javna rasvjeta i oprema ceste (odbojnici i zaštitne ograde, uređaji za zaštitu od buke, uređaji za naplatu parkiranja i slično).

**Članak 5.**

O održavanju, zaštiti, rekonstrukciji i izgradnji nerazvrstanih cesta brine Općinsko vijeće Općine Gornja Rijeka (u daljnjem tekstu: Općinsko vijeće) na temelju godišnjeg Programa održavanja komunalne infrastrukture i Programa gradnje objekata i uređaja komunalne infrastrukture.

Upravljanje nerazvrstanim cestama kao i izvođenje radova može se sukladno Zakonu o komunalnom gospodarstvu i drugim propisima povjeriti svakoj pravnoj i fizičkoj osobi koja može osigurati njihovo stručno, kvalitetno i efikasno izvršavanje, a specijalizirana je i opremljena za te poslove.

1. **ODRŽAVANJE, REKONSTRUKCIJA I IZGRADNJA NERAZVRSTANIH CESTA**

**Članak 6.**

Radovi na održavanju nerazvrstanih cesta, u smislu ove Odluke su:

* redovno održavanje,
* izvanredno održavanje.

Redovno održavanje čini skup mjera i radnji koje se obavljaju tijekom većeg dijela ili cijele godine na nerazvrstanim cestama, sa svrhom održavanja prohodnosti i tehničke ispravnosti nerazvrstanih cesta i sigurnosti prometa na njima, a obuhvaća:

* mjestimične popravke kolnika, trupa ceste, potpornih i obložnih zidova i objekata na cesti,
* nasipavanje ceste šljunkom, kamenom i drugim materijalom,
* čišćenje kolnika,
* zaštitu kosine nasipa usjeka i zasjeka,
* postavljanje uređaja, zamjenu i popravak prometne signalizacije i ostale opreme ceste,
* košenje trave i održavanje zelenih površina na cestovnom zemljištu,
* održavanje bankina, čišćenje snijega s kolnika i autobusnih stajališta, posipanje kolnika u slučaju poledice,
* druge slične radove na cesti.

Izvanredno održavanje cesta čini povremene radove za koje je potrebna tehnička dokumentacija, a obavljaju se radi mjestimičnog poboljšanja elemenata ceste, osiguranja sigurnosti, stabilnosti i trajnosti ceste i cestovnih objekata i povećanja sigurnosti prometa, a obuhvaća:

* obnavljanje i zamjenu kolničke konstrukcije i kolničkih zastora,
* ublažavanje oštrih krivina, uređenje poprečnih nagiba,
* sanaciju klizišta, odrona i zemljišta koje se svaki čas može odroniti,
* dogradnju pješačkih staza,
* dogradnju bankina i rubnjaka,
* korekciju prometno-tehničkih elemenata i proširenja unutar cestovnog zemljišta sa svrhom povećavanja protočnosti i sigurnosti prometa,
* obnavljanje, proširivanje i zamjenu propusta raspona većeg od 5 m,
* veće popravke konstruktivnih elemenata cestovnih objekata,
* obnavljanje i zamjenu objekata i uređaja za odvod oborinskih voda s prometnih površina u naseljima,
* druge slične radove.

**Članak 7.**

Nerazvrstana cesta mora se održavati na način da se na njoj može obavljati siguran i nesmetan promet za koji je namijenjena.

U zimskim uvjetima nerazvrstane ceste moraju se održavati prema propisima o održavanju javnih cesta.

**Članak 8.**

Nerazvrstane ceste moraju se projektirati i graditi prema normativima i građevinskim planovima, tako da se njima može sigurno odvijati promet za koji su namijenjene.

**Članak 9.**

Nerazvrstana cesta mora se projektirati i graditi minimalne širine kolnika 5,5 m za dvosmjerni i

3,0 m za jednosmjerni promet i to konstrukcije koja podnosi minimalno osovinske opterećenje od 6 tona.

Iznimno, u slučajevima nepovoljne konfiguracije terena, postojeće izgradnje u okolnom prostoru i slično, nerazvrstana cesta može imati minimalnu širinu kolnika od 3,0 m za dvosmjerni promet.

**Članak 10.**

Iznad cijele širine kolnika nerazvrstane ceste mora biti slobodan prostor od najmanje 4,5 m.

**Članak 11.**

Autobusna stajališta i uređena mjesta za zaustavljanje vozila na nerazvrstanim cestama gradit će se prema uvjetima utvrđenim primjenom propisa o javnim cestama.

**Članak 12.**

Pod rekonstrukcijom nerazvrstane ceste smatra se bitna promjena tehničko-građevinskih karakteristika i konstruktivnih elemenata i to izmjena podloge kolnika, proširenje kolnika, zamjena provizornih i dotrajalih mostova i drugo.

Rekonstrukcija se može izvesti na temelju tehničke dokumentacije izrađene od ovlaštene pravne osobe u skladu s odgovarajućim tehničkim propisima.

**Članak 13.**

U postupku utvrđivanja posebnih uvjeta građenja kod rekonstrukcije i izgradnje nerazvrstane ceste, kao i za sve radove u zaštitnom pojasu, sudjeluje nadležno tijelo za gospodarstvo i komunalne djelatnosti Koprivničko-križevačke županije.

**Članak 14.**

Ako se izgradnjom nerazvrstane ceste predviđa i izgradnja komunalnih, vodnih, energetskih ili drugih objekata, tehnička dokumentacija mora obuhvatiti i te objekte i radove koji će se izvesti na površini, odnosno ispod ili iznad površine ceste.

Troškove izrade tehničke dokumentacije i izgradnje objekata iz stavka 1. ovog članka snosi investitor komunalnih, vodnih, energetskih ili drugih objekata.

1. **KORIŠTENJE I ZAŠTITA NERAZVRSTANIH CESTA**

**Članak 15.**

Nerazvrstane ceste koriste se na način koji omogućava uredno odvijanje prometa, ne ugrožavajući sigurnost sudionika u prometu te ne oštećujući cestu.

**Članak 16.**

Priključke i prilaze na nerazvrstanu cestu potrebno je izgraditi sukladno Pravilniku o uvjetima za projektiranje i izgradnju priključaka i prilaza na javnu cestu („Narodne novine" broj 119/07).

Troškove izgradnje priključka i prilaza na nerazvrstanu cestu iz stavka l. ovoga članka snosi korisnik tog priključka ili prilaza.

Ako se za izvođenje priključka i prilaza na nerazvrstanu cestu ne izdaje građevinska dozvola, nadležno tijelo za gospodarstvo i komunalne djelatnosti Koprivničko-križevačke županije izdaje odobrenje za izgradnju priključka ili prilaza.

**Članak 17.**

Pravne i fizičke osobe zbog čije djelatnosti dolazi do prekomjerne uporabe nerazvrstane ceste, dužni su Općini platiti naknadu za prekomjernu upotrebu nerazvrstane ceste.

Prekomjernu upotrebu nerazvrstane ceste čini učestalost prometa i opterećenja nerazvrstane ceste.

Mjerila za utvrđivanje prekomjerne upotrebe nerazvrstane ceste donosi Općinsko vijeće na prijedlog pravne ili fizičke osobe registrirane za održavanje cesta.

**Članak 18.**

Ako nerazvrstana cesta prolazi pokraj prostora gdje se redovito okuplja veći broj ljudi (sportska i dječja igrališta i slično) ili pokraj zemljišta na kojem se redovito zadržavaju životinje (pašnjaci, sajmovi, gospodarska dvorišta, lovišta i drugo), vlasnik, odnosno korisnik toga zemljišta dužan je taj prostor i zemljište ograditi na dijelu koji se proteže uz nerazvrstanu cestu.

Ograde iz stavka l. ovoga članka postavljaju se i održavaju tako da se spriječi mogućnost direktnog dolaska ljudi i životinja s tih prostora i zemljišta na nerazvrstanu cestu.

**Članak 19.**

U blizini križanja dviju cesta u razini ili na unutarnjim stranama cestovnog zavoja ne smije se saditi drveće, grmlje ili visoke poljske kulture, postavljati naprave, ograde niti druge predmete koji onemogućava-

ju preglednost na cestu (trokut preglednosti).

Vlasnici odnosno korisnici zemljišta dužni su ukloniti drveće, grmlje, visoke poljske kulture, naprave, ograde i druge predmete iz trokuta preglednosti.

Ako vlasnik odnosno korisnik zemljišta iz stavka 2. ovoga članka ne ukloni raslinje, naprave, ograde i predmete iz trokuta preglednosti učinit će to pravna ili fizička osoba iz članka 5. stavka 2. ove Odluke na teret vlasnika, odnosno korisnika zemljišta.

**Članak 20.**

Širina zaštitnog pojasa za nerazvrstane ceste utvrđuje se primjenom odredbi o zaštitnom pojasu za najnižu kategoriju javnih cesta.

Širina zaštitnog pojasa računa se od zemljišnog pojasa s obje strane ceste.

**Članak 21.**

Radi zaštite nerazvrstanih cesta i osiguranja sigurnog i nesmetanog prometa na njima zabranjeno je:

* uklanjati, premještati, zaklanjati ili oštećivati prometne znakove na nerazvrstanim cestama,
* dovoditi oborinske, otpadne ili druge vode i tekućine na cestu ili sprečavati otjecanje tih voda s ceste ili zemljišnog pojasa,
* puštati stoku ili perad na cestu, kosine nasipa i usjeke uz cestu,
* prolijevati na cestu motorno ulje ili druge masne tvari,
* dolaziti na kolnik ili silaziti s kolnika izvan izgrađenog prilaza na nerazvrstanu cestu,
* okretati traktore i drugo poljoprivredno oruđe na cesti,
* prosipati ili bacati na cestu bilo kakve predmete ili materijal,
* nanositi blato na kolnik sa suvremenim kolničkim zastorom,
* oštećivati ili prelaziti zaštitne i druge ograde pored cesta,
* izvoditi radove na zemljanom pojasu ili zgradama pored ceste, koji bi mogli oštećivati cestu ili ugroziti sigurnost prometa,
* prevoziti teret u rasutom stanju ako nisu poduzete mjere da se teret ne rasipa po cesti,
* na zemljišnom pojasu nerazvrstane ceste i njegovoj neposrednoj blizini postavljati košnice s pčelama,
* paliti travu, korov, građu i drugi materijal u zaštitnom pojasu nerazvrstane ceste i njegovoj neposrednoj blizini,
* privremeno ili stalno zauzimanje nerazvrstane ceste prekopavanjem ili privođenjem drugoj namjeni (poljoprivrednoj površini, okućnici i slično).

Ako netko radnjama navedenim u stavku 1. alineji 14. ovoga članka zauzme površinu nerazvrstane ceste, komunalni redar Općine Gornja Rijeka (u daljnjem tekstu: komunalni redar)će rješenjem narediti povraćaj u prijašnje stanje na trošak počinitelja.

**Članak 22.**

Uklanjanje oštećenih i napuštenih vozila i drugih stvari s nerazvrstane ceste na sigurno mjesto, koja nisu uklonili vlasnici, odnosno korisnici vozila, dužna je osigurati Općina.

Troškove uklanjanja i čuvanja vozila i stvari iz stavka 1. ovoga članka snosi vlasnik, odnosno korisnik vozila i stvari.

**Članak 23.**

Vlasnici, odnosno korisnici zemljišta koje graniči s nerazvrstanom cestom dužni su:

* čistiti i održavati odvodne jarke uz tu cestu,
* održavati živice, tako da ne prerastu odvodni jarak ili nadvise cestu,
* ukloniti drveće ili dijelove krošnje drveća koje otežavaju promet ili onemogućavaju zračenje i sušenje ceste.

Pod čišćenjem i održavanjem odvodnih jaraka podrazumijeva se:

* održavanje istih u ispravnom i protočnom stanju,
* produbljivanje jaraka (čišćenje mulja i ostalog otpada koji onemogućava normalno otjecanje vode),
* košenje trave i korova s pokosa i dna jarka,
* čišćenje mulja, otpadaka, trave i korova na za to određena mjesta,
* ugradnju betonskih cijevi odgovarajućeg profila na prijelazima preko jaraka u razini s dnom jarka.

Ako vlasnici, odnosno korisnici zemljišta ne postupe u skladu sa stavkom l. ovoga članka, komunalni redar će istima rješenjem narediti izvršavanje označenih radnji.

Rješenje iz stavka 3. ovoga članka može se izvršiti putem drugih osoba na trošak izvršenika.

**Članak 24.**

Tehničku regulaciju prometa na nerazvrstanoj cesti obavlja ovlaštena pravna ili fizička osoba kojoj je Općina povjerila obavljanje tih radova na osnovi prometnog projekta.

Pod tehničkom regulacijom prometa, prema ovoj Odluci, smatra se postavljanje prometnih znakova (vertikalna, horizontalna i svjetlosna signalizacija i druge oznake na cesti), kilometarskih i smjerokaznih stupića, ogledala, javne rasvjete u funkciji prometa, odbojnih i drugih ograda.

**Članak 25.**

Općina, ovlaštena pravna ili fizička osoba koja obavlja tehničku regulaciju prometa na nerazvrstanoj cesti dužna je privremeno obustaviti promet na nerazvrstanoj cesti za sva ili za pojedine vrste vozila ako ta cesta nije prohodna i u svim slučajevima kada uslijed vremenskih nepogoda (snijeg, poledica, bujica) ili zapreka (veći odron, klizanje zemljišta, oštećenje objekata) ne može osposobiti nerazvrstanu cestu za promet ili pojedine vrste vozila.

**Članak 26.**

Opća zabrana prometa na nerazvrstanoj cesti može biti samo privremena, a zabrana za pojedine vrste vozila ili vozila iznad određene granice opterećenja može biti i stalna.

Odluku o zabrani prometa iz stavka 1. ovoga članka donosi Jedinstveni upravni odjel Općine Gornja Rijeka na osnovu vlastite procjene i na prijedlog ovlaštene pravne ili fizičke osobe za održavanje cesta.

Ukoliko se utvrđuje zabrana prometa na cijeloj nerazvrstanoj cesti ili samo na pojedinim njezinim dijelovima, mora se odrediti i zaobilazna cesta.

**Članak 27.**

Evidenciju o nerazvrstanim cestama, zemljišnom pojasu, prometnoj signalizaciji i opremi vodi Općina, pravna ili fizička osoba iz članka 5. stavka 2. ove Odluke.

Evidencija o prometnoj signalizaciji i opremi sadrži osobito podatke o vrstama prometne signalizacije i opreme, te o mjestu i vremenu postavljanja, zamjene i uklanjanja prometne signalizacije i opreme.

 Općina vodi Jedinstvenu bazu podataka o nerazvrstanim cestama na svom području.

1. **NADZOR**

**Članak 28.**

Nadzor nad provedbom ove Odluke obavlja komunalni redar.

**Članak 29.**

Za izdavanje obaveznog prekršajnog naloga zbog povreda odredbi ove Odluke nadležan je komunalni redar.

1. **PREKŠAJNE ODREDBE**

**Članak 30.**

Novčanom kaznom u svoti 2.000,00 kuna kaznit će se za prekršaj pravna osoba:

* ako ne održava nerazvrstanu cestu na način da se na njoj može obavljati siguran i nesmetan promet (članak 7. ove Odluke),
* ako ne izgradi priključak ili prilaz na nerazvrstanu cestu sukladno članku 16. stavak 1. ove Odluke,
* ako ne postavi ogradu na dijelu prostora gdje se sakuplja veći broj ljudi ili na zemljištu na kojem
* se redovito zadržavaju životinje, a koji se protežu uz nerazvrstanu cestu (članak 18. stavak 1. ove Odluke),
* ako sadi drveće, grmlje ili visoke poljske kulture, postavlja naprave, ograde ili druge predmete koji onemogućavaju preglednost na cestu (trokut preglednosti) u blizini križanja dviju cesta u razini ili na unutarnjim stranama cestovnog zavoja (članak 19. stavak 1. ove Odluke),
* ako uklanja, premješta, zaklanja ili oštećuje prometne znakove na nerazvrstanim cestama (članak 21. stavak 1. alineja 1. ove Odluke),
* ako dovodi oborinske, otpadne ili druge vode i tekućine na cestu ili spriječi otjecanje tih voda s ceste ili zemljišnog pojasa (članak 21. stavak 1. alineja 2. ove Odluke),
* ako pušta stoku ili perad na cestu, kosine nasipa i usjeke uz cestu (članak 21. stavak 1. alineja 3. ove Odluke),
* ako prolijeva na cestu motorno ulje ili druge masne tvari (članak 21. stavak l. alineja 4. ove Odluke),
* ako dolazi na kolnik ili silazi s kolnika izvan izgrađenog prilaza na nerazvrstanu cestu (članak 21.
* stavak 1. alineja 5. ove Odluke),
* ako okreće traktore i drugo poljoprivredno oruđe na cesti (članak 21. stavak 1. alineja 6. ove Odluke),
* ako prosipa ili baca na cestu bilo kakve predmete ili materijal (članak 21. stavak 1. alineja 7. ove Odluke),
* ako nanosi blato na kolnik sa suvremenim kolničkim zastorom (članak 21. stavak 1. alineja 8. ove Odluke),
* ako oštećuje ili prelazi zaštitne i druge ograde pored ceste (članak 21. stavak 1. alineja 9. ove Odluke),
* ako izvodi radove na zemljišnom pojasu ili zgradama pored ceste, koji bi mogli oštećivati cestu ili ugroziti sigurnost prometa (članak 21. stavak 1. alineja 10. ove Odluke),
* ako prevozi teret u rasutom stanju, a da nisu poduzete mjere da se teret ne rasipa po cesti (članak 21. stavak 1. alineja 11. ove Odluke),
* ako na zemljišnom pojasu nerazvrstane ceste i u njegovoj neposrednoj blizini postavlja košnice s pčelama (članak 21. stavak 1. alineja 12. ove Odluke),
* ako pali travu, korov, građu i drugi materijal u zaštitnom pojasu ceste i njegovoj neposrednoj blizini (članak 21. stavak 1. alineja 13. ove Odluke),
* ako privremeno ili stalno zauzima cestu preoravanjem, prekopavanjem ili privođenjem drugoj namjeni (članak 21. stavak 1. alineja 14. ove Odluke),
* ako ne čisti ili ne održava odvodne jarke uz zemljište koje graniči s nerazvrstanom cestom (članak 23. stavak 1. alineja 1. ove Odluke),
* ako ne održava živice tako da ne prerastu odvodni jarak ili nadvise cestu (članak 23. stavak l. alineja 2. ove Odluke),
* ako ne ukloni drveće ili dijelove krošnje drveća koje otežava promet ili onemogućava zračenje i sušenje ceste (članak 23. stavak 1. alineja 3. ove Odluke),
* ako ne vrši tehničku regulaciju prometa na nerazvrstanoj cesti (članak 24. stavak 1. ove Odluke),
* ako ne vodi evidenciju o nerazvrstanim cestama, zemljišnom pojasu, prometnoj signalizaciji i opremi (članak 27. stavak 1. ove Odluke).

Novčanom kaznom u svoti 500,00 kuna kaznit će se za prekršaj iz stavka 1. ovoga članka odgovorna osoba u pravnoj osobi i fizička osoba.

Novčanom kaznom u svoti l .000,00 kuna kaznit će se za prekršaj iz stavka l. ovoga članka fizička osoba obrtnik i osoba koja obavlja drugu samostalnu djelatnost, kada su prekršaj počinile u vezi s obavljanjem svog obrta, odnosno samostalne djelatnosti.

1. **PRIJELAZNA I ZAVRŠNA ODREDBA**

**Članak 31.**

Danom stupanja na snagu ove Odluke prestaje važiti Odluka o nerazvrstanim cestama na području Općine Gornja Rijeka („Službeni glasnik Koprivničko-križevačke županije" broj 1/11. i 3/12).

**Članak 32.**

Ova Odluka stupa na snagu osmoga dana od dana objave u "Službenom glasniku Koprivničko-

križevačke županije".

**OPĆINSKO VIJEĆE OPĆINE GORNJA RIJEKA**

KLASA: 340-01/13-01/11

URBROJ: 2137/25-13-2

Gornja Rijeka, 18. prosinca 2013.

 **PREDSJEDNIK:**

 Mladen Bukal

**Obrazloženje**

 Člankom 101. stavkom 1. Zakona o cestama („Narodne novine" broj 84/11, 22/13. i 54/13) propisano je da su nerazvrstane ceste javno dobro u općoj uporabi u vlasništvu jedinice lokalne samouprave na čijem se području nalazi.

 Člankom 109. stavkom 1. Zakona o cestama propisano je da jedinica lokalne samouprave određuje vrste, opseg i rokove izvođenja redovitog i izvanrednog održavanja nerazvrstanih cesta, te kontrolu i nadzor nad izvođenjem tih radova, te propisuje prekršajne odredbe.

Izmjenama Zakona o cestama potrebno je uskladiti sadašnju Odluku o nerazvrstanim cestama na području Općine Gornja Rijeka („Službeni glasnik Koprivničko-križevačke županije" broj 1/11. i 3/12) s trenutno važećom zakonskom regulativom.

Predlaže se Općinskom vijeću Općine Gornja Rijeka donošenje Odluke o nerazvrstanim cestama na području Općine Gornja Rijeka.

Općinski načelnik:
Darko Fištrović, v.r.